Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 974

1. A képzési cél A képzés célja elsősorban az etnográfiában, folklorisztikában, valamint a kulturális antropológia területén elméleti, módszertani szempontból felkészült, a magyarság és Európa népeinek hagyományos kultúráját alaposan ismerő, a világ népeinek hagyományos kultúráiról jó áttekintéssel rendelkező, ismereteit a gyakorlatban alkalmazni képes, önálló kutatások végzésére alkalmas szakemberek képzése. A tradicionális európai társadalmak és népi kultúrák életéről, történeti alakulásáról, az etnikumok mibenlétéről szerzett ismeretek jól hasznosíthatók a közoktatás, a közművelődés, a muzeológia, a tömegkommunikáció és a kultúrakutatás területén is. A szakon tanári képesítést lehet szerezni. A szak — első alapképzésben — csak más egyetemi szintű szakkal társítva, kétszakos képzés keretében végezhető.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes